**Pitanje broj 1**

Poštovani,

vezano za prijavu na vaučer program za podršku za uvođenja inovacija u MSP, zanima nas dodjeljuje li se vaučer samo za usluge konzultanata ili se sa vaučerom mogu pokriti i ostali troškovi koji budu u sklopu prihvatljivih aktivnosti. Kako konzultant dokazuje prethodno iskustvo u istom ili sličnom projektu.

**Odgovor na pitanje broj 1:**

U skladu sa tačkom 5. Uputstava, vaučer programom za uvođenje inovacija mogu biti obezbjeđene konsultantske usluge u različitim oblastima. Usluge mogu da se odnose na različite vidove intervencija i poboljšanja performansi poslovnih subjekata.

Konsultant u ukupnu vrijednost usluge, za koju se ispostavlja faktura, može da uključi sve aktivnosti koje su dio te usluge. Takođe, molimo vas da vodite računa o neprihvatljivim troškovima, kako je to definisano u tački 5. Uputstava.

Konsultant dokazuje prethodno iskustvo, kako je to naznačeno u tački 8.3.  Uputstava, dostavljanjem Obrasca br. 2 – Izjava korisnika o zadovoljstvu pruženim uslugama *(Referenc lista pružaoca usluge popunjena za najmanje jedan isti ili sličan zadatak/projekat, preporuka klijenata).*

**Pitanje broj 2**

Vezano za prijavu na vaučer program za podršku za uvođenje inovacija u MSP sa područja Grada Zenica iz sredstava  Mehanizma za podršku implementaciji strategija razvoja malih i srednjih preduzeća (SIEM), molim Vas da mi pojasnite da li mi kao kompanija u sklopu ovog poziva možemo aplicirati da dobijemo određeni software i obuku za korištenje istog? Navedeni software bi nam koristio za unapređenje već postojećeg procesa.

Zamolila bih Vas još da nam pojasnite da li konsultanti mogu biti iz drugih zemalja: Srbija, Hrvatska itd, ili moraju biti iz BiH?

**Odgovor na pitanje broj 2**

U skladu sa tačkom 5. Uputstava, vaučer programom za uvođenje inovacija mogu biti obezbjeđene konsultantske usluge u različitim oblastima. Usluge mogu da se odnose na različite vidove intervencija i poboljšanja performansi poslovnih subjekata.

Imajući u vidu da softver na čiju se primjenu odnosi konsultantska usluga, pripada grupi nematerijalnih sredstava, nabavka istog može biti prihvatljiva, ukoliko navedeni softver i konsultantska usluga ispunjavaju zahtjeve u pogledu namjene, sadržane u tački 5. Uputstava.

Što se tiče prihvatljivosti konsultanata, kako je to predviđeno tačkom 6. Uputstava, pružaoci konsultantskih usluga mogu biti iz BiH, ali i iz drugih prihvatljivih zemalja, uključujuću Srbiju i Hrvatsku.

**Pitanje broj 3**

Imao bih par pitanja na javni poziv kojeg ste raspisali za dostavljanje prijava za uvođenje inovacija u MSP sa područja Brčko distrikta BiH.
S obzirom da je poziv orijentisan ka proizvodnim preduzećima, zanima me da li je uslov za apliciranje posjedovanje atestiranog proizvoda?
Takođe, da li je neophodno da firma konsultant bude isključivo iz BiH ili su dozvoljene i zemlje regiona i Evropske unije?

**Odgovor na pitanje broj 3**

Uslovi za prijavu na vaučer program koji se odnose na podnosioce prijava i na aktivnosti koje se sufinansiraju kroz vaučer program ne definišu uslove u pogledu posjedovanja atesta, cetrifikata i sl. U svakom slučaju, prihvatljivost korisnika i predložene aktivnosti ocjenjuje komisija, u skladu sa Uputstvom.

U vezi sa prihvatljivošću konsultanata, kako je to predviđeno tačkom 6. Uputstava, pružaoci konsultantskih usluga mogu biti iz BiH, ali i iz drugih prihvatljivih zemalja, kao što su zemlje EU, ali i Srbija, Crna Gora i dr.

**Pitanje br. 4**

Zanima nas da li je neophodno angažovanje konsultantskih firmi, kao i ukoliko je neophodno, da li postoji spis istih?

**Odgovor na pitanje br. 4**

Na osnovu čl. 6 Uputstava predviđeno je da podnosioci prijava u okviru vaučer programa samostalno biraju pružaoce usluga koji su dostupni na tržištu, te nije predložen pregled prihvatljivih konsultanata.

Pružaoci usluga mogu da budu poslovni subjekti (sa ili bez statusa pravnog lica), odnosno preduzeća ili samostalni preduzetnici, kao i naučne, obrazovne i istraživačke institucije. Angažovanje konsultantske firme je uslov za učešća za prijavu za uvođenje inovacija u MSP.